PATVIRTINTA

 Kauno Aleksandro Stulginskio mokyklos

direktoriaus 2024 m. vasario 28 d.

 įsakymu Nr. V-26

**KAUNO ALEKSANDRO STULGINSKIO MOKYKLOS**

**VISOS DIENOS MOKYKLOS ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

 1. Kauno Aleksandro Stulginskio mokyklos visos dienos mokyklos organizavimo tvarkos aprašas (toliau - Aprašas) nustato visos dienos mokyklos (toliau –VDM) tikslus ir uždavinius, mokinių priėmimo į VDM grupę bei veiklos organizavimo joje tvarką, VDM grupės komplektavimą bei mokesčio dydį už VDM paslaugų teikimą.

 2. VDM veikla organizuojama vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Rekomendacijomis dėl visos dienos mokyklos kūrimo ir veiklos organizavimo, patvirtintomis Lietuvos Respublikos švietimo ir mokslo ministro 2018 m. birželio 26 d. įsakymu Nr. V-606 „Dėl Rekomendacijų dėl visos dienos mokyklų kūrimo ir veiklos organizavimo patvirtinimo“ ir Kauno miesto savivaldybės biudžetinių bendrojo ugdymo mokyklų visos dienos mokyklos veiklos organizavimo tvarkos aprašu, patvirtintu 2023 m. gruodžio 19 d. Nr. T-565.

 3. Apraše vartojamos sąvokos:

 3.1. VDM grupė – tai tėvų (globėjų, rūpintojų) prašymu suformuota 1-4 klasių mokinių grupė, kuriai mokykloje po pamokų teikiamos ugdymo, užimtumo ir papildomų veiklų paslaugos.

 3.2. VDM grupės mokytojas – neformaliojo (papildomo) ugdymo organizatorius, dirbantis su VDM grupe.

**II SKYRIUS**

**VISOS DIENOS MOKYKLOS VEIKLOS TIKSLAS IR UŽDAVINIAI**

 4. VDM tikslas – saugaus ir prasmingo mokinių užimtumo po pamokų užtikrinimas teikiant pagalbą šeimai ir sudarant palankias sąlygas pradinių klasių mokiniams.

 5. VDM uždaviniai:

 5.1. užtikrinti VDM grupės mokinių užimtumą pagal mokyklos direktoriaus patvirtintą metinį veiklos planą ir dienotvarkę;

 5.2. įgyvendinant metinį veiklos planą ir dienotvarkę užtikrinti priežiūros, pamokų ruošos, neformaliojo švietimo, sveikatą stiprinančių veiklų dermę;

 5.3. sudaryti galimybę VDM grupės mokiniams pagal poreikį gauti maitinimo paslaugas. Už VDM grupės mokinių maitinimą šios grupės veiklos metu moka mokinių tėvai (globėjai, rūpintojai) pagal mokykloje nustatytus maitinimo įkainius;

 5.4. teikti informaciją mokinių tėvams (globėjams, rūpintojams) apie vaiko dalyvavimą VDM g grupės veiklose;

 5.5. vykdyti VDM grupės lankomumo ir veiklų turinio apskaitą, organizuoti kokybišką grupės mokinių laisvalaikį.

**III SKYRIUS**

**VISOS DIENOS MOKYKLOS GRUPĖS KOMPLEKTAVIMAS IR MOKINIŲ**

**PRIĖMIMAS**

 6. VDM grupė steigiama vieneriems mokslo metams iki ugdymo proceso pabaigos pagal tėvų (globėjų, rūpintojų) pateiktus prašymus (1 priedas). Mokinio priėmimas į VDM grupę įforminamas mokyklos direktoriaus įsakymu.

 7. Išskirtiniais atvejais (ypač žemi mokinio mokymosi pasiekimai, nepakankami socialiniai įgūdžiai, dėl nepalankios aplinkos veiksnių patiriami mokymosi sunkumai ir pan.) VDM grupės paslauga mokiniui gali būti siūloma mokyklos Vaiko gerovės komisijos sprendimu.

 8. VDM grupė komplektuojama iš progimnazijos 1-4 klasių mokinių, ugdomų pagal pradinio ugdymo programas. VDM grupė gali būti komplektuojama iš vienos klasės, paralelių klasių ar klasių grupių.

 9. Mažiausias VDM grupės mokinių skaičius – 16, didžiausias – 24 mokiniai.

 10. Vienam mokiniui teikiamos VDM grupės paslaugos valandos įkainis – 0,60 Eur. Mažesnis VDM grupės paslaugos valandos įkainis – 0,30 Eur taikomas, jeigu tėvai augina vaiką iki 18 metų, kuriam yra nustatytas neįgalumas, ir pateikia prašymą kartu su teisę taikyti mažesnį įkainį patvirtinančiais dokumentais. Jeigu mokinio tėvai gauna socialinę pašalpą pagal Lietuvos Respublikos piniginės socialinės paramos nepasiturintiems gyventojams įstatymą ir atsakingas mokyklos darbuotojas, patikrinęs prašyme pateiktus duomenis, patvirtina, kad jie atitinka Socialinės paramos informacinėje sistemoje (SPIS) pateiktus duomenis, VDM grupės paslauga teikiama nemokamai.

 11. Tėvai, kurių vaikams, vadovaujantis Aprašo 10 punktu, VDM grupės paslaugos gali būti teikiamos nemokamai arba taikant mažesnį, t. y. 0,30 Eur, įkainį, priimant vaiką į VDM grupę arba ne vėliau kaip per mėnesį nuo aplinkybių pasikeitimo turi pateikti prašymą (2 priedas) teikti paslaugą nemokamai arba prašymą (3 priedas) paslaugą teikti taikant mažesnį įkainį. Kartu su prašymu teikti paslaugą taikant mažesnį įkainį, tėvai privalo pateikti vaiko neįgalumą patvirtinančius dokumentus. VDM grupės nemokama paslauga ar mažesnės kainos įkainis taikomas nuo prašymo arba nuo prašymo kartu su vaiko neįgalumą patvirtinančiais dokumentais pateikimo dienos. VDM grupės paslauga nemokamai neteikiama ar mažesnės kainos įkainis netaikomas nuo

tos dienos, kai išnyko aplinkybės šią paslaugą teikti nemokamai arba taikyti mažesnį įkainį. Informaciją, galinčią turėti įtakos VDM grupės paslaugą teikti nemokamai arba netaikyti mažesnio įkainio, tėvai privalo pranešti mokyklai ne vėliau kaip per 5 darbo dienas nuo aplinkybių pasikeitimo dienos, bet ne vėliau kaip iki mėnesio paskutinės darbo dienos. Mokykla priima sprendimą dėl taikyto mažesnio įkainio perskaičiavimo ir (ar) jo taikymo nutraukimo, VDM grupės nemokamos paslaugos teikimo nutraukimo, jeigu pati gauna duomenų apie aplinkybių, turėjusių įtakos paslaugai teikti, pasikeitimą ir (ar) išnykimą. Apie priimtą sprendimą ir jo motyvus mokykla ne vėliau kaip per 3 darbo dienas raštu informuoja tėvus.

 12. VDM grupės paslaugos mokestis mokamas tik už faktinį valandinį VDM grupės lankymo laiką.

 13. VDM grupės mokytojas privalo pildyti mokinių lankomumo žiniaraštį, kurį paskutinę mėnesio darbo dieną, patvirtintą mokyklos direktoriaus parašu per dokumentų valdymo sistemą „Kontora“ pateikia biudžetinei įstaigai „Kauno biudžetinių įstaigų buhalterinė apskaita“.

 14. VDM grupės paslaugos mokestis skaičiuojamas už praėjusį mėnesį ir turi būti sumokėtas iki mėnesio 20 dienos.

 15. Nesumokėtas VDM grupės paslaugos mokestis išieškomos Lietuvos Respublikos teisės aktų nustatyta tvarka.

 16. Mokinys iš VDM grupės gali būti išbraukiamas mokinio tėvams (globėjams, rūpintojams) pateikus prašymą raštu (4 priedas).

 17. Kiti VDM grupę lankančių mokinių tėvų įsipareigojimai ir paslaugos teikimo sąlygos nustatomi laikantis Aprašo nuostatų dvišalėje sutartyje (5 priedas).

**IV SKYRIUS**

**VISOS DIENOS MOKYKLOS GRUPĖS DARBO ORGANIZAVIMAS**

 18. VDM grupės veikla progimnazijoje vykdoma: pirmadieniais, antradieniais,

penktadieniais nuo 13.00 val. iki 17.00 val.; Mokinių atostogų metu VDM grupės veikla nevykdoma.

 19. VDM grupės darbas organizuojamas pagal mokyklos direktoriaus patvirtintą VDM grupės metinį veiklos planą ir dienotvarkę, kuri derinama su pradinio ugdymo klasių tvarkaraščiais.

 20. VDM grupės mokinių veiklą organizuoja VDM grupės mokytojas. Šiai veiklai organizuoti VDM grupės mokytojas gali pasitelkti kitus mokyklos mokytojus, pagalbos mokiniui specialistus, neformaliojo švietimo mokytojus, visuomenės sveikatos priežiūros specialistus, socialinius partnerius, vietos bendruomenės narius ir kitus paslaugų teikėjus.

 21. VDM grupės vykdomos programos, teikiamos paslaugos ir veiklos gali būti organizuojamos ne tik mokyklos erdvėse, bet ir kitose ugdymui, edukacijai, kultūrai, poilsiui ir pramogoms pritaikytose erdvėse – parkuose, muziejuose, bibliotekose, dienos centruose ir kt.

 22. VDM grupės mokytojas:

 22.1. organizuoja VDM grupės mokinių užimtumą pagal patvirtintą metinį veiklos planą ir

dienotvarkę;

 22.2. sudaro galimybę VDM grupės mokiniams dalyvauti mokykloje organizuojamoje

neformaliojo švietimo veikloje, individualios švietimo pagalbos užsiėmimuose, ugdytis bendrąsias kompetencijas;

 22.3. prireikus informuoja mokinių tėvus apie VDM grupės mokinių savijautą, sveikatą,

elgesį, veiklą VDM grupėje ir kt.

 22.4. pildo mokinių lankomumo žiniaraštį.

 23. Organizuojant VDM grupės darbą derinamos neformaliojo ugdymo veiklos, užtikrinama neformaliojo ugdymo veiklų įvairovė, stiprinama formaliojo ir neformaliojo ugdymo dermė.

 24. Priemonėmis, reikalingomis VDM grupės veiklai organizuoti (popierius, spalvotas popierius, stalo žaidimai ir kt.) pagal galimybes aprūpina mokykla ir VDM grupės mokinių tėvai.

**V SKYRIUS**

**BAIGIAMOSIOS NUOSTATOS**

 25. Už VDM grupės veiklos priežiūrą ir Aprašo nuostatų įgyvendinimą atsako mokyklos

direktorius.

 26. Pagal Aprašą surinktos lėšos naudojamos VDM grupės mokytojo darbo užmokesčiui ir

su juo susijusioms išlaidoms ir darbdavių išmokoms.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_